Document ID: 32003R1687

Κανονισμός (ΕΚ) αριθ. 1687/2003 της Επιτροπής
της 25ης Σεπτεμβρίου 2003
που επιτρέπει την αύξηση της οξύτητας των γλευκών των οίνων που παράγονται στις αμπελοοινικές ζώνες Α και Β για την περίοδο 2003/04
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, περί κοινής οργανώσεως της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 46 παράγραφος 1,
Εκτιμώντας τα ακόλουθα:
(1) Οι έκτακτες κλιματικές συνθήκες που επικράτησαν κατά την περίοδο ωρίμανσης των σταφυλιών στις αμπελουργικές ζώνες A και B είχαν σαν αποτέλεσμα σημαντική και μη αντιστρέψιμη μείωση της οξύτητας των σταφυλιών και των γλευκών. Αυτές οι ειδικές κλιματικές συνθήκες που έλαβαν χώρα κατά το θέρος του 2003 είναι παρόμοιες με αυτές που κανονικά συναντάμε σε πολύ μεσημβρινότερες αμπελουργικές ζώνες.
(2) Η συνολική οξύτητα των σταφυλιών που συγκομίστηκαν ώριμα στις εν λόγω περιοχές είναι ασυνήθιστα χαμηλή και ασυμβίβαστη με την καλή οινοποίηση και την καλή διατήρηση των οίνων.
(3) Πρέπει, συνεπώς, να δοθεί η δυνατότητα στα σχετικά κράτη μέλη να επιτρέψουν την αύξηση οξύτητας των γλευκών και των σταφυλιών που προέρχονται από τις ζώνες Α και Β για τη συγκομιδή 2003 σύμφωνα με τους όρους που προβλέπονται στα σημεία E.2, E.3 και E.7 του παραρτήματος V του κανονισμού (ΕΚ) αριθ. 1493/1999.
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από τους κανόνες που προβλέπονται στο παράρτημα V σημείο E.1 του κανονισμού (ΕΚ) αριθ. 1493/1999, τα κράτη μέλη μπορεί να επιτρέψουν την αύξηση της οξύτητας των γλευκών και των σταφυλιών της συγκομιδής 2003 στις αμπελουργικές ζώνες Α και Β σύμφωνα με τους όρους που προβλέπονται στα σημεία E.2, E.3 και E.7 του εν λόγω παραρτήματος.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Σεπτεμβρίου 2003.

Labels: 17
6